Kann jemand von euch eine Tulpe aus dem Garten mitbringen? Wenns möglich ist, mit der Zwiebelwurzel? hatt die Kinnergäärdnerin gefroot,  wie se geschdern iwwer Friihlingsblumme gereedt hadden. Kääns vun de Kinner hatt sich gemeldt. Er hatt e Weil iwwerleejt. Doch uff äämol wars m grad, wie wann die Oma gesaat hett: Ei, Rico! Do hatt er langsam sei Händche in die Heeh geschob.  Rico, du! Das freut mich aber!. Die Kinnergäärdnerin hatt sich e bissje erunnergebickt un hatt ne mit glänzische Aue angeguckt.  Speeder hatten er un die Mama dann im Gaarde e schääni, roti Tulp erausgesucht. Heit morje bevor se in de Kinnergaarde gefahr  waren, hatten se se ausgegrab. Er hatt gar net so aarisch viel helfe känne. Mim Häckelche un mit de Oma ehrm roschdische Gaardemesserche hatt die Mama lang gestochert un gebohrt, bis se die Tulp mit alle Blädder un aa die Zwiwwel mit de weiße Werzelcher ausm Borrem hatt. Dann hat se die Tulweplanz vorsichdisch zwische vekrumpelt nass Zeitungsbabier ins Butzäämerche gestellt. Im Auto hots Äämerche nochher, dass es nor net umfalle kunnt, hinnerm Fahrersitz newer der Mama ehre Handdasch un seim Ruchsäckelche  gestann. Dorch de Kinnergaardehof durft ers traa. Fescht mit zwää Hänn hatt ers vor sei Bauch gehall. Dodebei hann die kihle Blädder vun dere Tulwebliet alsemol  neegscht wie de Oma ehr Hänn  sei Gesicht gesträächelt. Owwacht basse! Bloß net stolwere, hatt er gedenkt un war Schrittche fer Schrittche uff die Deer zugang, die wo die Mama uffgehall hot.  Un jetzt hocken alle Kinner do uff ihre Stihlcher im Krääs um sei Tulp. Ruhisch sitze bleiwe sollen se un gucke un horche. Die Tulp deet ne  vielleicht ebbes vezeehle.  Was se de annere Kinnere vezeehlt, wääß er net. Er denkt dran, wie er un die Oma vorsjohr e paar Daa noh seim Geburtsdag die Tulwezwiwwele im Gaarde gesteckt hatten.  S war an dem Dag, wo die Mama so geheilt hat, weil de Babba morjens all sei Klääder un aa sei Computer in sei Auto gepackt hatt un fortgefahr war.  Middags war die Oma kumm. Sie hatt e Plastiksäckelche voll Tulwezwiwwele mitgebrung. Er wääß noch, wie nochher im Gaarde de Oma ihr Finger ää Loch ums anner in  de uffgehäckelt Grund gebohrt hatt. In jedes vun denne diefe Lecher hatt er  schää mit de Spitz noh owwe  e brauni Zwiwwel ninngeschob. Un die Oma hatt die Lecher zugescherrt. Rico, du werrscht siehe, im Frihjohr, wanns widder warm werd, do blihen unser Tulwe so schää wie die do uff dem Bild. Das denkt mer net, was aus denne braune Zwiwwele erauskummt, hatt die Oma gesaat. Un sie hatten minanner s Bild mit denne wunnerschääne rote un gääle Tulwe betracht, wo uff das Plastiksäckelche druffgeneeht war.  Das Bild hot er noch. Bei seine Bilderbicher. Die Oma hatts m sellemols an dem Säckelche abgeroppt.  Ich sehe aus wie ein roter Trinkbecher. E roter Eierbecher. Eine Schifahrerkapp. E umgestilpt Hiitche. E Glas voll Kerschesaft. Ein Glas Rotwein. Ich bin schön. Ich war im Gaarde. Mich hat de Rico gebrungen.  Die Kinner vezeehlen schun de annere, was ne vorhin die Tulp gesaat hot. Ganz still hockt er dezwische. Heert net, wie die Kinnergäärdnerin leis Rico? pischbert. Will nix  saa. Nää. Gar nix. Bloß noch e bissje denke. An die Oma. Die Tulp do. Er will se widder planze. Nochher. Noom Kinnergaarde. Sicher werd m die Mama helfe. Planze will er die Tulp dann an das hellbraun Holzkreiz, wo jetzt die Oma drunner leijt.